**Ministru kabineta noteikumu projekta „Veselības pārbaudes kārtība personām, kuras pretendē uz speciālo atļauju pieejai valsts noslēpumam” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Veselības pārbaudes kārtība personām, kuras pretendē uz speciālo atļauju pieejai valsts noslēpumam” (turpmāk – Noteikumu projekts) izstrādāts ar mērķi noteikt prasības personas, kura pretendē uz speciālo atļauju pieejai valsts noslēpumam (turpmāk – pretendents), veselības pārbaudei. Noteikumu projekts nosaka:- kārtību, kādā pretendents tiek nosūtīts uz veselības pārbaudi, lai konstatētu, vai viņam ir/nav medicīniskās pretindikācijas speciālās atļaujas pieejai valsts noslēpumam izsniegšanai (sūtīs tikai tos, par kuriem valsts drošības iestādei būs pamatotas aizdomas, ka pretendentam ir medicīniskās pretindikācijas speciālās atļaujas pieejai valsts noslēpumam izsniegšanai); - ārstniecības iestādes, kurās izveido veselības pārbaudes komisiju pretendenta veselības pārbaudes veikšanai (turpmāk – komisija) (noteiktas 3 iestādes, pretendents varēs izvēlēties, kurā veikt pārbaudi); - komisijas darba organizāciju, veselības pārbaudes veikšanas un apmaksas kārtību (komisiju veidos ārstniecības iestādes vadītājs, komisijā tikai ārsti (narkologs, psihiatrs), komisija pretendenta veselības stāvokli izvērtēs klātienē, izdevumus, kas saistīti ar veselības pārbaudi segs valsts drošības iestāde, kas nosūtīja uz veselības pārbaudi); - medicīniskās pretindikācijas speciālās atļaujas pieejai valsts noslēpumam izsniegšanai.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Likuma „Par valsts noslēpumu” 9.panta 3.2 daļa. Ministru prezidenta, veselības ministra pienākumu izpildītāja M.Kučinska 2018.gada 26.februāra rezolūcijā Nr.12/2018-JUR-22 dotais uzdevums.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2018.gada 1.februārī Saeimā tika pieņemti grozījumi likumā „Par valsts noslēpumu”, ar kuriem tika mainīta valsts drošības iestāžu atteikuma izsniegt speciālo atļauju darbam ar valsts noslēpumu pārsūdzēšanas kārtība, kā arī dots uzdevums Ministru kabinetam noteikt medicīniskās pretindikācijas (saistībā ar psihiskiem un uzvedības traucējumiem, tai skaitā traucējumiem alkohola, narkotisko, psihotropo vai toksisko vielu lietošanas dēļ, kas dod pamatu apšaubīt personas spēju ievērot valsts noslēpuma aizsardzības nosacījumus) speciālās atļaujas pieejai valsts noslēpumam (turpmāk – speciālā atļauja) izsniegšanai, kārtību, kādā pretendents tiek nosūtīts uz veselības pārbaudi, kārtību, kādā veic pretendenta veselības pārbaudi, kā arī veselības pārbaudes komisijas darba organizāciju un tā apmaksas kārtību[[1]](#footnote-2). 2019.gada 13.jūnijā Saeimā tika pieņemti grozījumi likuma „Par valsts noslēpumu” 9.panta 3.2 daļā, izsakot šo daļu jaunā redakcijā un paredzot uzdevumu Ministru kabinetam noteikt medicīniskās pretindikācijas speciālās atļaujas izsniegšanai un kārtību, kādā persona tiek nosūtīta uz veselības pārbaudi, ārstniecības iestādes, kurās izveido komisiju, komisijas darba organizāciju, kā arī veselības pārbaudes veikšanas un apmaksas kārtību[[2]](#footnote-3).  Ņemot vērā minēto, lai īstenotu likuma „Par valsts noslēpumu” 9.panta 3.2 daļā doto uzdevumu, Veselības ministrija ir izstrādājusi Noteikumu projektu.  Noteikumu projekta mērķis ir noteikt tiesisko regulējumu pretendenta veselības pārbaudes veikšanai, lai konstatētu, vai pretendentam ir/nav psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus (turpmāk – veselības pārbaude).  Noteikumu projekta būtība ir šādu jautājumu regulējums: 1) kārtība, kādā pretendents tiek nosūtīts uz veselības pārbaudi: Ņemot vērā objektīvās nepieciešamības un samērības apsvērumus, uz veselības pārbaudi netiks sūtīti visi pretendenti, bet tikai tie, attiecībā uz kuriem valsts drošības iestādei ir pamatotas aizdomas, ka tiem ir psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus. Pretendentam, kuru nosūta uz veselības pārbaudi, attiecīgā valsts drošības iestāde izsniegs veselības pārbaudes karti (Noteikumu projekta 1.pielikums). Kartē pretendenta personas dati iekļaujami minimāli nepieciešamajā apjomā – lai viennozīmīgi identificētu personu. Saņemot veselības pārbaudes karti, pretendentam būs pienākums sazināties ar ārstniecības iestādi un vienoties par pieņemšanas laiku veselības pārbaudes veikšanai mēneša laikā no nosūtījuma saņemšanas dienas. Lai nekavētu veselības pārbaudes veikšanu, pretendentam, ierodoties uz veselības pārbaudi, būs nepieciešams iesniegt komisijā ģimenes (vispārējās prakses) ārsta izrakstu no pretendenta ambulatorā pacienta medicīniskās kartes (veidlapa Nr.027/u) un klīniskā un veselības psihologa atzinumu par pretendenta psiholoģiskās izpētes (novērtēšanas) rezultātiem (klīniskā un veselības psihologa atzinumā norādāmā informācija ir noteikta Psihologu likuma 13.panta otrajā daļā). Norādāms, ka saskaņā ar Psihologu likumā noteikto tiesības patstāvīgi veikt profesionālo darbību klīniskajā un veselības psiholoģijā no 2020.gada 1.janvāra ir tikai tiem psihologiem, kuri ir reģistrējušies psihologu reģistrā un ieguvuši klīniskā un veselības psihologa sertifikātu[[3]](#footnote-4).Komisijā iesniedzamo dokumentu kopums noteikts, ievērojot psihiatrijas jomas un narkoloģijas jomas ekspertu ieteikumus. Tajos ietvertā informācija komisijas ārstiem ir nepieciešama, lai pilnvērtīgi veiktu pretendenta veselības pārbaudi un noteiktu, vai ir/nav medicīniskās pretindikācijas speciālās atļaujas izsniegšanai (ģimenes (vispārējās prakses) ārsta izraksts no pretendenta ambulatorā pacienta medicīniskās kartes (veidlapa Nr.027/u) sniegs vispārēju priekšstatu par pretendenta veselības stāvokli, savukārt klīniskā un veselības psihologa atzinums par pretendenta psiholoģiskās izpētes (novērtēšanas) rezultātiem – priekšstatu par pretendenta psihoemocionālo stāvokli, personību, intelektu u.c. faktoriem, kas palīdzēs komisijas darbā).  Paredzēts, ka veselības pārbaudi pretendents varēs veikt, izvēloties kādu no trim ārstniecības iestādēm (noteiktas Noteikumu projekta 2.pielikumā). Ārstniecības iestādes noteiktas, ņemot vērā to pieredzi tiesu ekspertīžu veikšanā un tajās pieejamos cilvēkresursus (ārstu psihiatru un ārstu narkologu pieejamību). Svarīgi akcentēt, ka komisijas sastāvā tiks iekļauti tikai tie ārsti speciālisti, kuri ir darba tiesiskajās attiecībās ar attiecīgo ārstniecības iestādi, kas ir būtisks faktors ārstniecības iestāžu ciešai sadarbībai ar valsts drošības iestādēm. Valsts drošības iestādēm būs līgumattiecības ar šīm ārstniecības iestādēm, tādējādi regulējot savstarpējās sadarbības jautājumus (piemēram, sniegto pakalpojumu apmaksas kārtību). Ņemot vērā valsts drošības iestāžu interesi būt informētām par pretendenta veselības pārbaudes gaitu, kas saistīts ar likuma „Par valsts noslēpumu” 10.panta otrajā daļā noteiktajiem termiņiem pretendenta pārbaudei, Noteikumu projekts paredz pienākumu pretendentam informēt valsts drošības iestādi, kas to nosūtījusi uz veselības pārbaudi, par ārstniecības iestādi, kurā tiks veikta veselības pārbaude, un par veselības pārbaudes datumu. Savukārt, ārstniecības iestādei, kurā izveidotā komisija veic pretendenta veselības pārbaudi, būs pienākums informēt valsts drošības iestādi, kas nosūtījusi pretendentu uz veselības pārbaudi, par nepieciešamību pretendentam atkārtoti ierasties uz veselības pārbaudi (norādot atkārtotās komisijas datumu), kā arī par gadījumiem, kas kavē vai liedz komisiju sniegt atzinumu par pretendenta veselības stāvokli (piemēram, pretendents neierodas komisijā, pretendents atsakās veikt komisijas noteiktos papildu izmeklējumus vai arī pretendents neiesniedz komisijas noteiktos medicīniskos dokumentus), nosūtot komisijas aizpildīto pretendenta veselības pārbaudes karti.  2) komisijas darba organizācija: Atbilstoši valsts drošības iestāžu prognozēm katra valsts drošības iestāde veselības pārbaužu veikšanai ik gadu nosūtīs vidēji 85 pretendentus. Ņemot vērā pakalpojumu pieprasījuma apjomu, ārstniecības iestāžu kompetencē ir izvēlēties veidot komisiju, kurai ir pastāvīgs raksturs, vai veidot komisiju atbilstoši pieprasījumam, tas ir, saņemot pretendenta pieteikumu veselības pārbaudei, ārstniecības iestādes vadītājs izveidos komisiju. Komisijas sastāvā būs vismaz viens psihiatrs un vismaz viens narkologs[[4]](#footnote-5), taču reāla komisijas sastāva noteikšana, tajā skaitā, ievērojot valsts drošības iestādes veselības pārbaudes pamatojumā norādīto informāciju, būs ārstniecības iestādes vadītāja kompetence. Komisijas darba organizācija būs līdzīga kā ārstu konsīlijam, kas saskaņā ar Ārstniecības likuma 1.panta 6.punktu ir ne mazāk kā triju ārstu apspriede, lai noteiktu diagnozi un turpmāko ārstēšanas taktiku, proti, komisija būs atbilstošo medicīnas nozaru speciālistu viedokļu apmaiņa (apspriede), kas satur medicīniski pamatotus secinājumus, lai, izvērtējot personas pašreizējo veselības stāvokli, vienotos par to, vai pretendentam ir/nav psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus. Komisija sniegs vienotu atzinumu, kuru parakstīs visi komisijas locekļi. 3) veselības pārbaudes veikšanas un apmaksas kārtība:Komisija rakstveida atzinumu sniegs, pamatojoties uz personas pašreizējā (veselības pārbaudes brīdī esošā) veselības stāvokļa izvērtējumu klātienē, tai skaitā kontekstā ar pretendenta ambulatorā pacienta medicīniskajā kartē (veidlapa Nr.027/u) un klīniskā un veselības psihologa atzinumā norādīto informāciju. Nepieciešamības gadījumā komisija nosūtīs pretendentu veikt papildu izmeklējumus (piemēram, elektroencefalogrāfiskais izmeklējums vai datortomogrāfiskais izmeklējums, noteikti laboratoriskie izmeklējumi), kā arī lūgs pretendentu atkārtoti ierasties uz komisijas sēdi. Pēc visas nepieciešamās informācijas (piemēram, izmeklējumu rezultāti) iegūšanas komisija sniegs atzinumu par pretendenta veselības stāvokli. Paredzams, ka, konstatējot medicīniskās pretindikācijas speciālās atļaujas izsniegšanai, komisija minētajā atzinumā norādīs iemeslu, kas bija par pamatu šādam secinājumam. Minētais regulējums valsts drošības iestādei (nepieciešamības gadījumā arī prokuratūrai vai tiesai) sniegs nepieciešamo priekšstatu par pretendentam veselības pārbaudē konstatēto medicīnisko pretindikāciju, kas dod pamatu apšaubīt tās spēju ievērot valsts noslēpuma aizsardzības noteikumus. Gadījumā, ja valsts drošības iestādei, prokuratūrai vai tiesai tās kompetencē esošā lēmuma pieņemšanai būs nepieciešamas papildu ziņas vai detalizēts skaidrojums par pretendenta veselības stāvokli, tā nepieciešamo informāciju tiesību aktos noteiktajā kārtībā varēs pieprasīt ārstniecības iestādei, kurā pretendentam veikta veselības pārbaude. Atzinumu ārstniecības iestāde, kurā izveidotā komisija veica pretendenta veselības pārbaudi, nosūtīs valsts drošības iestādei, kas nosūtīja pretendentu uz veselības pārbaudi. Informācija, kas saistīta ar pretendenta veselības pārbaudi, atbilstoši Ministru kabineta 2006.gada 4.aprīļa noteikumos Nr.265 „Medicīnisko dokumentu lietvedības kārtība” noteiktajai kārtībai tiks iekļauta pretendenta medicīniskajos dokumentos, nodrošinot veselības datu glabāšanu vienuviet. Veselības pārbaudes ietvaros uz pretendentu būs attiecināmas Pacientu tiesību likumā noteiktās pacienta tiesības un pienākumi, tai skaitā tiesības uz ārstniecību gadījumā, ja veselības pārbaudes ietvaros pretendentam tiks diagnosticēta slimība. Paredzēts, ka izdevumus, kas saistīti ar Noteikumu projektā noteikto pretendenta veselības pārbaudi, tai skaitā izdevumus par komisijas noteiktajiem papildu izmeklējumiem, par psiholoģiskās izpētes veikšanu un par komisijas lūgtajiem izrakstiem no pretendenta medicīniskajiem dokumentiem, saskaņā ar iestādes maksas pakalpojumu cenrādi veiks valsts drošības iestāde, kas nosūtīja pretendentu uz veselības pārbaudi, no šim mērķim piešķirtajiem valsts budžeta līdzekļiem. Šāds tiesiskais regulējums noteikts, ņemot vērā to, ka atbilstoši Ministru kabineta 2018.gada 28.augusta noteikumu Nr.555 „Veselības aprūpes pakalpojumu organizēšanas un samaksas kārtība” 2.7.apakšpunktam veselības pārbaudes, kas nepieciešamas darbam vai speciālu atļauju saņemšanai, kā arī veselības pārbaudes transportlīdzekļu vadītājiem un noteiktas profilaktiskās pārbaudes neapmaksā no valsts budžeta dotācijas no vispārējiem ieņēmumiem līdzekļiem, kas piešķirti Veselības ministrijas veselības aprūpes nodrošināšanas programmai. Ņemot vērā minēto un to, ka atzinums par pretendenta veselības stāvokli (ir/nav medicīniskās pretindikācijas speciālās atļaujas izsniegšanai) ir nepieciešams attiecīgajai valsts drošības iestādei lēmuma pieņemšanai par speciālās atļaujas izsniegšanu vai atteikumu izsniegt speciālo atļauju, Noteikumu projekts nosaka, ka izmaksas, kas saistītas ar minētā atzinuma sniegšanai nepieciešamo pretendenta veselības pārbaudi, ārstniecības iestādei sedz valsts drošības iestāde, kas nosūtīja pretendentu uz veselības pārbaudi.Attiecībā uz Noteikumu projektā noteiktajiem pakalpojumiem, kas saistīti ar veselības pārbaudi un kurus pretendents būs apmaksājis no saviem līdzekļiem (skatīts Noteikumu projekta 6.punkts un 7.1.apakšpunkts), pretendentam būs tiesības vērsties valsts drošības iestādē, kas nosūtīja viņu uz veselības pārbaudi, izdevumu kompensācijai (Noteikumu projekta 9.2.apakšpunkts). Valsts drošības iestāde izvērtēs pretendenta iesniegto dokumentu atbilstību kompensācijas saņemšanai nepieciešamajiem kritērijiem (Noteikumu projekta 10.punkts) un lems par kompensācijas izmaksu vai atteikumu izmaksāt kompensāciju. Būtiski norādīt, ka pretendentam būs tiesības pretendēt tikai uz tādu izdevumu kompensāciju, kas tieši saistīti ar veselības pārbaudi, piemēram, par izraksta no pretendenta medicīniskajiem dokumentiem vai klīniskā un veselības psihologa atzinuma saņemšanu. Savukārt izdevumus, kas netieši saistāmi ar veselības pārbaudi (piemēram, ceļa (transporta) izdevumi, naktsmītnes apmaksa vai ēdināšanas pakalpojumi) pretendentam būs jāapmaksā no saviem līdzekļiem. Noteikumu projekta 10.punktā ietvertā kompensācijas saņemšanai iesniedzamā informācija noteikta minimāli nepieciešamajā apjomā, lai:- viennozīmīgi identificētu personu (vārds, uzvārds, personas kods);- nodrošinātu saziņu ar pretendentu (dzīvesvietas adrese, tālruņa numurs vai elektroniskā pasta adrese (pēc izvēles)), kas nepieciešama atbilžu sniegšanai, lēmuma nosūtīšanai, saņemtās informācijas precizēšanai u.c. gadījumos;- būtu iespējams veikt kompensācijas izmaksu pretendentam (konts kredītiestādē);- attiecīgā valsts drošības iestāde varētu izvērtēt, vai saņemtais veselības aprūpes pakalpojums atbilst Noteikumu projektā ietvertajiem nosacījumiem kompensācijas izmaksai, kā arī konstatētu personai kompensējamo summu (izraksts no pretendenta medicīniskajiem dokumentiem vai elektroniskā nosūtījuma papildu izmeklējumu saņemšanai izdruka, kas apliecina pretendentam nepieciešamos papildu izmeklējumus, kā arī maksājumu apliecinošie dokumenti). Minēto izdevumu segšanai valsts drošības iestādēm, sākot ar 2021.gadu, būs nepieciešams papildu valsts budžeta finansējums.  Ar Noteikumu projektu tiek ieviesti jauni valsts pārvaldes pakalpojumi: „Iesniegums kompensācijas saņemšanai” (pakalpojums pieejams, izmantojot klātienes un neklātienes kanālus) un „Izdevumu kompensācija” (pakalpojums pieejams, izmantojot neklātienes kanālus). 4) medicīniskās pretindikācijas speciālās atļaujas izsniegšanai:Medicīniskās pretindikācijas speciālās atļaujas izsniegšanai ir izstrādātas sadarbībā ar psihiatrijas jomas un narkoloģijas jomas ekspertiem, attiecīgo diagnožu sarakstu ietverot Noteikumu projekta 3.pielikumā.  |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, valsts sabiedrība ar ierobežotu atbildību „Rīgas psihiatrijas un narkoloģijas centrs”, Latvijas Psihiatru asociācijas prezidents, Veselības ministrijas galvenais speciālists psihiatrijas jomā Elmārs Tērauds, kā arī Latvijas Narkologu asociācijas vadītāja, Veselības ministrijas galvenā speciāliste narkoloģijas jomā Astrīda Stirna (par Veselības ministrijas galvenajiem speciālistiem minētie eksperti apstiprināti ar Veselības ministrijas 2016.gada 2.augusta rīkojumu Nr.92 „Par Veselības ministrijas Galveno speciālistu institūcijas personālsastāva apstiprināšanu”), Valsts drošības dienests, Satversmes aizsardzības birojs, Militārās izlūkošanas un drošības dienests.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums attiecināms uz pretendentiem, kuri tiks nosūtīti uz veselības pārbaudi, ārstniecības iestādēm, kurās būs jāizveido komisija, Satversmes aizsardzības biroju, Militārās izlūkošanas un drošības dienestu, kā arī Valsts drošības dienestu.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību.Noteikumu projektam būs pozitīva ietekme uz pretendenta, kurš tiks nosūtīts uz veselības pārbaudi, veselību: gadījumā, ja veselības pārbaudes ietvaros tiks diagnosticētas līdz šim nediagnosticētas saslimšanas psihiatrijas vai narkoloģijas jomā, persona varēs uzsākt šo slimību ārstēšanu, savukārt, ja saslimšanas netiks diagnosticētas, persona būs droša, ka tai attiecīgajās jomās veselības problēmu nav. Noteikumu projekts palielinās administratīvo slogu pretendentam, kurš tiks nosūtīts uz veselības pārbaudi, kas saistīts ar pienākumu veikt veselības pārbaudi.Noteikumu projektam nav ietekmes uz administratīvo slogu ārstniecības iestādēm, kurās būs jāizveido komisija, šīm iestādēm paplašināsies sniegto maksas pakalpojumu klāsts. Noteikumu projekts palielinās administratīvo slogu Satversmes aizsardzības birojam, Militārās izlūkošanas un drošības dienestam un Valsts drošības dienestam, jo, lai īstenotu Noteikumu projektā ietvertās prasības, šīs iestādes sazināsies ar ārstniecības iestādēm, kurās tiks veidota komisija, norēķināsies ar ārstniecības iestādēm par veselības pārbaužu veikšanu, izvērtēs pretendenta iesniegtos dokumentus izdevumu kompensācijas saņemšanai par pakalpojumiem, kas saistīti ar veselības pārbaudi un kurus pretendents būs apmaksājis no saviem līdzekļiem (skatīts Noteikumu projekta 6.punkts un 7.1.apakšpunkts), un lems par kompensācijas izmaksu vai atteikumu izmaksāt kompensāciju (tai skaitā veiks kompensācijas līdzekļu pārskaitīšanu uz pretendenta norādīto kontu kredītiestādē). Turklāt Noteikumu projektā ietvertā tiesiskā regulējuma īstenošana paildzinās pretendenta pārbaudes laiku.  |
| 3. | Administratīvo izmaksu monetārs novērtējums | Ārstniecības iestādes pretendenta veselības pārbaudi veiks kā maksas pakalpojumu saskaņā ar ārstniecības iestādes maksas pakalpojumu cenrādi. Pakalpojuma izmaksas ārstniecības iestādei segs tā valsts drošības iestāde, kas nosūtīja pretendentu uz veselības pārbaudi. Tāpat valsts drošības iestāde kompensēs pretendentam izdevumus par pakalpojumiem, kas saistīti ar veselības pārbaudi un kurus pretendents būs apmaksājis no saviem līdzekļiem (ja pretendenta iesniegtie dokumenti atbildīs kompensācijas saņemšanai nepieciešamajiem kritērijiem). Saskaņā ar Valsts drošības iestāžu likuma 24.panta piekto daļu ziņas par valsts drošības iestāžu personāla skaitlisko sastāvu un iekšējo struktūru, to amatu sarakstiem, finansēm un tehnisko aprīkojumu ir valsts noslēpums, tādējādi nav iespējams aprēķināt kopējās administratīvās izmaksas saistībā ar Noteikumu projektā paredzēto regulējumu. Administratīvās izmaksas pretendentam, kurš tiks nosūtīts uz veselības pārbaudi, atbilstoši Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” 25.punktam nav jānorāda.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019.gads | Turpmākie trīs gadi (*euro*) |
| 2020.gads | 2021.gads | 2022.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |   |   |   |   |   |   |   |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |   |   |   |   |   |   |   |
| 1.2. valsts speciālais budžets |   |   |   |   |   |   |   |
| 1.3. pašvaldību budžets |   |   |   |   |   |   |   |
| 2. Budžeta izdevumi |   |   |   |   |   |   |   |
| 2.1. valsts pamatbudžets |   |   |   |   |   |   |   |
| 2.2. valsts speciālais budžets |   |   |   |   |   |   |   |
| 2.3. pašvaldību budžets |   |   |   |   |   |   |   |
| 3. Finansiālā ietekme |   |   |   |   |   |   |   |
| 3.1. valsts pamatbudžets |   |   |   |   |   |   |   |
| 3.2. speciālais budžets |   |   |   |   |   |   |   |
| 3.3. pašvaldību budžets |   |   |   |   |   |   |   |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |   |   |
| 5. Precizēta finansiālā ietekme |  |  |  |  |  |   |   |
| 5.1. valsts pamatbudžets |   |   |   |   |
| 5.2. speciālais budžets |   |   |   |   |
| 5.3. pašvaldību budžets |   |   |   |   |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas |  |
| 8. Cita informācija |  Noteikumu projekta ietekmes uz valsts budžetu aprēķins tiek virzīts kā atsevišķs dokuments, kam saskaņā ar valsts drošības iestāžu rekomendācijām un atbilstoši Informācijas atklātības likuma 8.1 panta pirmās daļas 1.punktā noteiktajam piešķirts statuss „Informācija dienesta vajadzībām”.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir ievietots Veselības ministrijas tīmekļa vietnē [www.vm.gov.lv](http://www.vm.gov.lv) un par to ir veikta sabiedriskā apspriede. Noteikumu projekts ir pieejams Ministru kabineta tīmekļa vietnē [www.mk.gov.lv](http://www.mk.gov.lv) (sadaļā „Tiesību aktu projekti”). |
| 2. | Sabiedrības līdzdalība projekta izstrādē | Noteikumu projekts 2019.gada 25.martā ievietots Veselības ministrijas tīmekļa vietnē[[5]](#footnote-6) un par to 2019.gada 8.aprīlī veikta sabiedriskā apspriede.Noteikumu projekts ir pieejams Ministru kabineta tīmekļa vietnē [www.mk.gov.lv](http://www.mk.gov.lv) (sadaļā „Tiesību aktu projekti”). |
| 3. | Sabiedrības līdzdalības rezultāti | Pieteikumi dalībai sabiedriskajā apspriedē, kā arī iebildumi un priekšlikumi Noteikumu projektam netika saņemti. Noteikumu projekta saturs vairākkārt apspriests ar valsts drošības iestādēm. Atbilstoši diskusiju rezultātiem veikti precizējumi. Valsts drošības iestādes nebilst Noteikumu projekta tālākai virzībai.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārstniecības iestādes, kurām būs jāveido komisija, Satversmes aizsardzības birojs, Militārās izlūkošanas un drošības dienests, kā arī Valsts drošības dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Veselības ministre I. Viņķele

Vīza: Valsts sekretāra p.i. Ā. Kasparāns

Kuzma 67876079

Irita.Kuzma@vm.gov.lv

1. Informācija par grozījumu likumā „Par valsts noslēpumu” mērķi un būtību ir pieejama <https://likumi.lv/ta/id/297222-grozijumi-likuma-par-valsts-noslepumu-> (skatīt sadaļas „Saistītie dokumenti” 2.punktu „Anotācija/tiesību akta projekts”) un <http://titania.saeima.lv/LIVS12/saeimalivs12.nsf/webSasaiste?OpenView&restricttocategory=1006/Lp12> (skatīt sadaļu „Nodošana komisijai”). [↑](#footnote-ref-2)
2. Informācija par grozījuma likuma „Par valsts noslēpumu” 9.panta 3.2 daļā mērķi un būtību ir pieejama [https://titania.saeima.lv/LIVS13/SaeimaLIVS13.nsf/webAll?SearchView&Query=([NumberTxt]=293)&SearchMax=0&SearchOrder=4](https://titania.saeima.lv/LIVS13/SaeimaLIVS13.nsf/webAll?SearchView&Query=(%5bNumberTxt%5d=293)&SearchMax=0&SearchOrder=4) (skatīt sadaļā „Atbildīgā komisija: Aizsardzības, iekšlietu un korupcijas novēršanas komisija” ietvertos dokumentus likumprojekta „Grozījums likumā „Par valsts noslēpumu”” (Nr.293/Lp13) izskatīšanai trešajā lasījumā). [↑](#footnote-ref-3)
3. Informācija par psihologu reģistrā reģistrētajiem klīniskajiem un veselības psihologiem pieejama šeit: <https://viis.lv/Pages/Psychologist/Public/PsychologistPublicSearch.aspx>. [↑](#footnote-ref-4)
4. Ārsti speciālisti, kuri atbilstoši Ministru kabineta 2009.gada 24.marta noteikumu Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” 203. un 243.punktam ir kompetenti diagnosticēt psihiskus un uzvedības traucējumus, tai skaitā traucējumus alkohola, narkotisko, psihotropo vai toksisko vielu lietošanas dēļ. [↑](#footnote-ref-5)
5. http://www.vm.gov.lv/lv/aktualitates/sabiedribas\_lidzdaliba/veselibas\_ministrijas\_rikotas\_sabiedriskas\_apspriedes\_2019ga/ [↑](#footnote-ref-6)